Afg‘oniston vitse-prezidenti general Abdurashid Do‘stum “Tolibon” jangarilari bilan to‘qnashuv vaqtida yaralandi

Afg‘oniston vitse-prezidenti general Abdurashid Do‘stum “Tolibon” harakati jangarilari bilan to‘qnashuv vaqtida yaralandi. Bu haqda Khaama Press agentligi xabar bermoqda.

Anadolu agentligi axborotiga ko‘ra, Do‘stumning konvoyiga Afg‘oniston shimolidagi Mozori-Sharif shahrida hujum uyushtirilgan. Hujum oqibatida 15 kishi, xususan, xavfsizlik kuchlari xodimlari, shuningdek, generalga hamrohlik qilayotgan dala qo‘mondonlari halok bo‘lgan. 20 ga yaqin jangchi yaralangan.
Do‘stumning o‘zi ma’lum qilishicha, dastlab “Tolibon” jangarilari uning korteji Afg‘oniston shimolidagi Faryob viloyatiga ketayotgan yo‘lda portlashni amalga oshirgan, shundan so‘ng otishma boshlangan. General mashinalarning birida bo‘lgan, u yengil jarohat olgan.
10-oktabr kuni “Tolibon” Helmand viloyati ma’muriy markazi — Lashkargoh shahriga keng miqyosli hujum boshlagani ma’lum bo‘lgan edi. Ular shahar ostonasiga blokpostlarga hujum qilgan.
Bundan bir hafta avval terrorchilar Afg‘oniston shimolidagi Qunduz shahriga hujum qilgan. Jangarilar to‘rt yo‘nalish bo‘yicha hukumat kuchlari marralariga hujum qilib, shaharga kirib borgan.
1996—2001-yillarda “Tolibon” vakillari Afg‘onistonda hokimiyat tepasida bo‘lgan. 2001-yil 11-sentabr kuni yuz bergan teraktlardan AQSh Afg‘onistonda o‘tkazgan harbiy operatsiya “Tolibon” tuzumining ag‘darilishiga olib kelgan.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’”ga obuna bo‘lib, yangiliklardan ovozli ko‘rinishda bahramand bo‘lishingiz mumkin.